C 117/140
BG
Официален вестник на Европейския съюз
11.3.2022 г.
Четвъртък, 16 септември 2021 r.
ЕС трябва да разработи отговор на потенциална миграционна и бежанска криза 37. подчертава основното право на афганистанците да търсят безопасност; настоятелно призовава да бъдат предприети всички стъпки за възобновяване на координираните евакуации от страната под егидата на Върховния комисар на ООН за бежанците (ВКБООН), по-специално чрез създаването на безопасни коридори и трайното отваряне на международното летище в Кабул и на сухопътните граници на Афганистан; призовава за специална подкрепа за жените, момичетата и изложените на риск хора, които желаят да напуснат страната, за да се гарантират безопасни маршрути; 38. подчертава, че най-голямата част от афганистанските бежанци ще търсят закрила преди всичко в съседните държави и че поради това ЕС следва да планира предоставянето на допълнителна подкрепа на съседните на Афганистан държави, приемащи бежанци, за предпочитане чрез ООН и нейните агенции, както и чрез международни организации на място; 39. припомня, че финансовата и логистичната подкрепа и подкрепата за изграждане на капацитет за приемането на афганистански бежанци и мигранти в съседните държави не е алтернатива на една пълноценна европейска политика в областта на убежището и миграцията; счита, че ЕС трябва спешно да сключи и приложи своя Нов пакт за миграцията и убежището, за да може да се справи с миграционните потоци по по-ефективен и хуманен начин; 40. призовава Комисията и държавите членки да гарантират предприемането на координирани европейски усилия за провеждане на хуманна политика в областта на убежището, в която ЕС да поеме своята морална отговорност по отношение на приемането и интеграцията при пълно спазване на Женевската конвенция от 1951 г.; приветства планирания през септември Форум по въпросите на презаселването; подчертава, че политиката на ЕС следва да включва като приоритет разширяване на презаселването за лицата, които са най-застрашени и най-уязвими, както и повече допълнителни пътища, например хуманитарни визи и специална визова програма за афганистански жени, търсещи закрила от режима на талибаните; настоятелно призовава държавите членки да направят преоценка на текущите и наскоро подадените молби за убежище, включително на отхвърлените молби, в светлината на последните събития; подчертава, че при никакви обстоятелства не трябва да има принудителни връщания в Афганистан; 41. призовава Съвета да използва наличните инструменти, като например Директивата за временната закрила (3) и Механизма за гражданска защита, за да увеличи максимално усилията в целия ЕС за гарантиране на по-добра координация между държавите членки и незабавен достъп до закрила; отново призовава Комисията да публикува законодателно предложение за хуманитарни визи и призовава за равно споделяне на отговорността между държавите членки; 42. призовава за засилено сътрудничество и подкрепа за държавите извън ЕС, за да им се помогне в борбата с престъпните мрежи, занимаващи се с контрабанда на мигранти и трафик на хора; призовава Европол да предостави анализ на риска от престъпления и да осигури засилено сътрудничество с трети държави в по-широкия контекст на събитията в Афганистан; 43. призовава Комисията да отрази настоящата резолюция в планирането на Инструмента за съседство, сътрудничество за развитие и международно сътрудничество — Глобална Европа и при подготовката на съответните многогодишни индикативни програми; Необходимо е по-тясно сътрудничество с държавите в региона около Афганистан, като същевременно се подкрепя зачитането на основните права на човека и на принципите на правовата държава 44. признава, че настоящото положение в Афганистан не допринася за регионалната стабилност; подчертава, че изтеглянето на Запада от Афганистан създаде празнина, която води до повишена нестабилност; подчертава, че понастоящем съседните и регионалните сили носят по-голяма отговорност за положението в Афганистан и че те трябва да предотвратяват разпространението на нестабилност отвъд границите на страната; отново потвърждава необходимостта ЕС да засили сътрудничеството с държавите от Централна Азия в това отношение, по-специално с Узбекистан, с който ЕС понастоящем води преговори по споразумение за засилено партньорство и сътрудничество, както и с Таджикистан; подчертава, че това сътрудничество не следва да подкопава защитата на основните ценности и принципите на правовата държава от страна на ЕС; 45. изразява своята загриженост относно безопасността на гражданите на Афганистан, намиращи се в особено рисково положение, и на онези, които преминават в съседни държави през сухопътните граници, по-специално в Пакистан; изразява съжаление относно липсата на координация от страна на международната общност в това отношение и настоятелно призовава държавите членки да използват всички възможни дипломатически лостове и инструменти, за да гарантират достъп до сухопътните граници, безопасно преминаване и достъп до дипломатически представителства; подчертава решаващата координационна роля на делегациите на ЕС в съседните държави за предоставяне на практическа подкрепа в това отношение;
(3)
Директива 2001/55/ЕО на Съвета от 20 юли 2001 г. относно минималните стандарти за предоставяне на временна закрила в случай на масово навлизане на разселени лица и за мерките за поддържане на баланса между държавите членки в полагането на усилия за прием на такива лица и понасяне на последиците от този прием (ОВ L 212, 7.8.2001 г., стр. 12).